Bosnia-Hercegovinas parlament

Bosnia-Hercegovinas parlament består av to kamre, Representantenes hus og Folkenes hus. Representantenes hus er valgt fra partilister i hver av de to delstatene Føderasjonen Bosnia-Hercegovina og Republika Srpska, mens Folkenes hus er valgt av de to delstatenes egne parlamenter.

Parlamentet i Bosnia-Hercegovina reguleres av landets grunnlov, vedtatt som en del av Dayton-avtalen fra 1995, underskrevet i Paris samme år.   

Parlamentet vedtar landets lover, og lovforslag må ha tilslutning fra begge kamre  Det skriver ut skatter, vedtar landets budsjett og godkjenner tilslutning til internasjonale avtaler. Det er parlamentet (Representantenes hus) som godkjenner forslag til regjering fremsatt av landets presidentskap

Hvert av de to kamrene i parlamentet har egne komiteer. I tillegg er det opprettet en rekke felles komiteer mellom kamrene, blant annet for forsvar og sikkerhet, innvandring og europeisk integrasjon.

Beslutninger gjort av Bosnia-Hercegovinas statsorganer binder delstatene. I den utstrekning grunnloven ikke har lagt de offentlige organers makt til den overordnete staten Bosnia-Hercegovina, ligger denne makten hos delstatene.

Referanser 

Bosnisk politikk
Nasjonale parlamenter